ناٹک (دومی بھر)
نسیم عادل
بابلیانی عیدِ نوروز مرچی ھم دنیا ءِ بازیں جاگھے برجاہ اِنت البت ھما نام ءُ چست ءُ ایراں دگری ھست.
بابلیانی ناٹک ءَ پد مارا ماں میاں استمانی راجدپتر ءَ دومی ناٹک کار مصری دست کپ انت ءُ مصریانی ناٹک ھم موسمی ناٹکے بوتگ ءُ اشی ءِ ھم سَوب بھار ءُ بھارگاہ بوتگ.
فرعونانی زمانگ ءِ جوڑ کتگیں شمسی سال ءِ اولی روچ ءَ وھدے نیل (دریائے نیل) پُرّ ءَ اتکگ تہ اے ناٹک بندات بوتگ.
پرے ناٹک ءَ تیوگیں مصر ءَ پٹّ ءُ ھنڈ ءَ رند ھما مردم کہ چہ درستاں راستگو تر ءُ ایمنیں مردمے بوتگ تہ ھمے مردم ءِ رند ءَ انوبس(Anubas) دیوتا ءِ مزن مُلّا ءَ(کاہن ءَ) تولگی پوستے گْور ءَ کُتگ ءُ ھما مردم آورتگ ءُ فرعون ءِ تخت ءِ سر ءَ پہ سئے روچ ءِ واست ءَ نادینتگ. ھمے داب مصر ءِ ھرچ شھردار ءَ وتی جاہ ءَ پہ سئے روچ نامویں شھردارے داشتگ، نوں نامویں شھرداراں دانکہ سئے روچ ھمک روچ ھیزرانے ھیزرانے زرتگ،یک جلّادے ءُ دیوان ءِ یک مردمے کہ ملک ءِ رھبندانی پاسبانے بوتگ گوں شھر ءِ رھبندانی دپترے ءَ ءُ وتی وتی شھرانی ھما بُنُکّی شھردارانی لوگاں شتگ. اے رو ءُ آیاں شھر ءِ لس مھلوک اشانی رند ءَ وا ءُ زار کنان ءَ گون بوتگ.
سئیمی روچ ءَ ھما نیکویں مردم کہ فرعون ءِ جاہ ءَ پہ سئے روچ حاکم بوتگ، آ اِش پہ قربانی کُشتگ البت شھردارانی جاگہ ءِ نامویں شھردارانی تھنا پُچّ اِش مان داشتگ انت.
بابل یک نامی ئیں ءُ کُلّیں امروز ءَ اولی رھبند داروکیں ملکے بوتگ (دست کپتگیں شاھدیانی رد ءَ “حمّورابی”) ءُ یک انچیں چار راھی سرے بوتگ کہ ایشیا، یورپ ءُ افریقہ ءِ مردمانی راھسر ءُ بُنجلے بوتگ ءُ ھرچ چھار کُنڈ ءِ تِجّار ءُ کارواناں اد ءَ داشتگ،دئے ءُ زیر کتگ ءُ چہ بابلیاں بازیں چیزے زرتگ ءُ گوں وت بُرتگ.
بابل ءِ بنجل بیگ ءِ سَوب ءَ بابلیانی ھمے بنداتی ناٹک دنیا ءِ کُنڈ کُنڈ ءَ شنگ ءُ شانگ بیت ءُ یونانیاں ھم سر بیت البت بابلی ناٹک شاھگان بوتگ، تیوگیں ملک اے ناٹک ءِ تلو (اسٹیج) بوتگ ءُ ھرچ بابلی یے اے ناٹک ءِ بھرے بوتگ، پمیشکا یونانی ھم بندات ءَ ھمے رنگ ءَ زور انت البت وھد ءِ ھمرائی ءَ یونانی زانتکار جیڑ انت تہ آ ناٹک ءَ چہ نیکراہ گیشّینگ ءُ لبزانکی رنگے دیگ ءِ جھد کن انت.
چاگردی ربیت دو بھر ءَ اِنت، یک بھرے ءَ چیزے سُر ءُ پُر اَنت ءُ دگہ یک بھرے ءَ گپّ ءُ ٹال، سر ءُ پُر ءِ بھر یونانیاں dromanan نام پِر کتگ ءُ ھمے سُر ءُ پُرانی میانجی ءِ گپّ ءُ ٹال/شعر/دعا/موتکاں “مِتھ” (muthos) بزانکہ سیھرے سھر آماچیں مردمے ءِ گپّ ءُ ٹال گشتگ انت اِش.
ناٹک ءَ اگاں یک مردمے ابابت ءُ گوں افرودتی (یونانیانی یک دیوی یے) ءَ دزبندی یے کنگ ءُ پیشدارگ ءَ بوتگ تہ دگہ یک مردمے (muthos) کہ اے کلوہ ءَ مھلوک ءَ زبانی سرکنوک بوتگ، آ ھما بنداتی ناٹک ءِ بامرد ءِ سُر ءُ پُراں دلگوش کنان ءَ ھما دعا ونتگ ءُ ندارگ اگاں شاتکامی یے بوتگ تہ سوت گُشتگ ئِے.
روان اِنت……